《送陆处士还太仓》
明代·程敏政

老人住海上，高隐不出门。一朝念游子，乃驾北来辕。

南风吹尘净，忽忽止行轩。游子迎再拜，喜极不可言。

是时子方贵，执经奉储垣。朝回寡人事，退食多公餐。

老人乐兹养，心志静不烦。秋气澹欲来，中宵梦丘樊。

呼儿整归棹，回波浩澶澶。逸驾既莫扳，为寿奉酒尊。

颇闻老人语，去住非所论。愿儿崇正学，不愧宣公孙。

到家应几时，及此芳桂繁。望望渔樵侣，悠悠水云村。

岂独相劳苦，而不知本原。古来慈孝心，坐使薄俗敦。

我歌送执事，典型谅斯存。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。